《再继权之严韵二首 其二》
宋代·刘弇

东风入颠毛，非复故时绿。生涯蠹蟫里，术智谩蛇足。

晚作芸香游，颇复窥丛目。乾坤开清明，物色洗瞻瞩。

谬当匠石寄，楹桷翰夏屋。追随金闺彦，怀抱邹律燠。

新诗閒模写，勇若驱妾仆。千秋赤壁后，英爽得瑜肃。

朝来墙头花，皖皖弄膏沐。归期莽难求，不啻襆被宿。

端成心赏违，谁念客当速。听取提壶声，勿负慇勤趣。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。